ব্যাটিং, বোলিং এমনকি ফিল্ডিং- প্রতিটি সেক্টরে বাজে পারফরম্যান্স ছিলো বাংলাদেশের। দুই টেস্টেই খেলার ধরনে ছিলো না কোন পেশাদারিত্বের ছাপ। পচেফস্ট্রুমে প্রথম টেস্টের প্রথম ইনিংসে কিছুটা সম্মানজনক স্কোর করলেও (৩২০), দ্বিতীয় ইনিংসে অলআউট ৯০ রানে। ধৈর্যের পরিবর্তে ব্যাটসম্যানদের অত্যন্ত বাজেভাবে উইকেট বিলিয়ে দেয়া ছিলো চোখে লাগার মতো। অথচ এই টেস্টে প্রোটিয়ারা দুই ইনিংস ঘোষণা করেছে যথাক্রমে ৪৯৬/৩ ও ২৪৭/৬ রানে। প্রথম ইনিংসে তো বাংলাদেশী বোলাররা উইকেটের জন্য ‘মাথাকুটে মরেছে’। ব্লুমফন্টেইনে দ্বিতীয় টেস্টের চিত্রটা ছিলো আরো ভয়াবহ। এই টেস্টের কোন ইনিংসেই দুইশো পার হতে পারেনি বাংলাদেশ (১৪৭ ও ১৭২)। অথচ প্রথম ইনিংসেই দক্ষিণ আফ্রিকা ৪ উইকেটে ৫৭৩ রানের পাহাড় গড়ে ইনিংস ঘোষণা করে। অনেকদিন পর টেস্টের এক ইনিংসে চার ব্যাটসম্যানের সেঞ্চুরি দেখেছে এবার ক্রিকেটবিশ^। ফলাফল আরেকটি ফলোঅন ও ইনিংস পরাজয়ের লজ্জা। প্রথম টেস্টে ৩৩৩ রানে হারা বাংলাদেশ দ্বিতীয় টেস্টে হেরেছে এক ইনিংস ও ২৫৪ রানের বিশাল ব্যবধানে। দুই টেস্ট মিলিয়ে বাংলাদেশী বোলাররা উইকেট নিয়েছেন মাত্র ১৩টি। আর ব্যাটিংয়ে কোনো সেঞ্চুরি নেই, হাফ সেঞ্চুরিও মাত্র তিনটি।